*229. számú előterjesztés*

*A felnőtt és gyermek étkeztetés intézményi térítési díjainak megvitatása*

|  |
| --- |
| **Előterjesztő:** Dr. Bozsolik Róbert polgármester**Készítette**: Kondriczné dr. Varga Erzsébet jegyző Bosnyák Erika pénzügyi ügyintéző**Törvényességi ellenőrzést végezte:** dr. Firle Anna aljegyző |

***Tisztelt Képviselő-testület!***

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 29. §-a alapján, ha önkormányzati társulás gyermekjóléti, gyermekvédelmi ellátást nyújt, akkor a társulási megállapodásban megjelölt székhely szerinti települési önkormányzat - a társulási megállapodásban meghatározottak szerint - a nyújtott ellátásokról, azok igénybevételéről és a fizetendő térítési díjakról rendeletet alkot. A társulási megállapodás III./3.2. pontjában foglaltak alapján Bátaszékre és Alsónyékre vonatkozóan Bátaszék Város Önkormányzatának Képviselő-testülete alkot a gyermekjóléti alapellátás keretében biztosított gyermekek napközbeni ellátásáért fizetendő térítési díjakról rendeletet, míg Alsónánára és Pörbölyre vonatkozóan az adott község képviselő-testülete. Ha a Gyvt. eltérően nem rendelkezik, úgy a gyermekétkeztetésért térítési díjat kell fizetni.

A korábbi gyakorlattól eltérően az idei évben második alakalommal kerül sor a gyermekétkeztetés térítési díjainak (a továbbiakban: intézményi térítési díj) a felülvizsgálatára. Ennek oka, hogy az étkeztetést biztosító Konyha nyersanyagának beszerzésére az idén 2020. április 16.-ától 2020. december 31.-ig kötöttünk szerződést. Korábban ezen szerződések adott év április 16.-ától következő év április 15.-éig kerültek megkötésre. A térítési díjak felülvizsgálatára pedig mindig a beszerzési eljárás lefolytatását követően kerülhetett csak sor. Ezen gyakorlaton változtatva a nyersanyagok beszerzésére kötött új szállítási szerződések intervalluma 2021. január 1.-től 2021. december 31-ig szól, így a már ismert új nyersanyag árak alapján lehetőség van a térítési díjak felülvizsgálatára és adott esetben azok 2021. január 1.-jével történő módosítására.

A Gyvt. 151. § (3) bekezdése szerint ***”A gyermekétkeztetés intézményi térítési díjának alapja az élelmezés nyersanyagköltségének egy ellátottra jutó napi összege.”***.

A fentieknek megfelelően az élelmezést nyújtó Bátaszéki Mikrotérségi Óvoda, Bölcsőde és Konyha élelmezésvezetője felülvizsgálta a jelenlegi gyermekétkeztetés térítési díjait, a közétkeztetésre vonatkozó táplálkozás-egészségügyi előírásokról szóló 37/2014.(IV.30) EMMI rendelet alapján. E rendelet a közétkeztetési szolgáltatást nyújtó szervekre vonatkozóan tartalmaz kötelező előírásokat.

Utoljára 2020. szeptember 1. napjától a képviselő- testület döntése alapján kizárólag a felnőtt étkezés térítési díja került megemelésre +8,49%-kal. A képviselő- testület a gyermekétkeztetés térítési díjait változatlanul hagyta és az ebből adódó bevétel kiesés fedezetét az önkormányzat költségvetésében saját forrásból biztosította.

Az intézményi térítési díj összegének alakulása a jelenleg hatályos rendeletben:

|  |  |
| --- | --- |
|  | **Térítési díj összege 2020. január 1-től** |
| ellátási körzetbe tartozó bölcsődés (reggeli-tízórai-ebéd uzsonna) | ***311 Ft/fő/nap + ÁFA*** |
| óvoda (tízórai-ebéd-uzsonna)  | ***362 Ft/fő/nap + ÁFA*** |
| bölcsőde, óvoda diétás ebéd | ***274 Ft/fő/nap +ÁFA*** |
| ált. iskolai tanuló (tízórai-ebéd-uzsonna)  | ***456 Ft/fő/nap + ÁFA*** |
| általános iskolai tanuló (ebéd,diétás ebéd) | ***274 Ft/fő/nap + ÁFA*** |
| gimnáziumi tanuló (ebéd,diétás ebéd) | ***318 Ft/fő/nap + ÁFA*** |
| felnőtt ebéd, diétás ebéd | ***621 Ft/fő/nap + ÁFA*** |

Az élelmezésvezető tájékoztatása szerint a 2020-as és 2021-es beszerzési eljárás eredményeként megkötött szerződésekben szereplő nyersanyag árak közti eltérés az előterjesztés 1. mellékletét képező táblázatban szerepel.

A nyersanyag árak változására tekintettel az élelmezésvezető az alábbi térítési díj emelési javaslattal élt:

|  |  |  |
| --- | --- | --- |
|  | **Térítési díj összege jelenleg** | **Térítési díj élelmezésvezető által javasolt összege 2020. szeptember 1-től** |
| ellátási körzetbe tartozó bölcsődés (reggeli-tízórai-ebéd uzsonna) | *311 Ft/fő/nap + ÁFA* | ***348 Ft/fő/nap + ÁFA*** |
| óvoda (tízórai-ebéd-uzsonna)  | *362 Ft/fő/nap + ÁFA* | ***406 Ft/fő/nap + ÁFA*** |
| bölcsőde, óvoda diétás ebéd | *274 Ft/fő/nap +ÁFA* | ***305 Ft/fő/nap +ÁFA*** |
| ált. iskolai tanuló (tízórai-ebéd-uzsonna)  | *456 Ft/fő/nap + ÁFA* | ***509 Ft/fő/nap + ÁFA*** |
| általános iskolai tanuló (ebéd,diétás ebéd) | *274 Ft/fő/nap + ÁFA* | ***305 Ft/fő/nap + ÁFA*** |
| gimnáziumi tanuló (ebéd,diétás ebéd) | *318 Ft/fő/nap + ÁFA* | ***357 Ft/fő/nap + ÁFA*** |
| felnőtt ebéd, diétás ebéd | *621 Ft/fő/nap + ÁFA* | ***693 Ft/fő/nap + ÁFA*** |

A pénzügyi iroda által készített, az előterjesztés 2. számú mellékletét képező kimutatásból látszik, hogy a térítési díjak – javaslatnak megfelelően történő - megemelése mellett is az önkormányzatnak **3.340.841 Ft saját forrást** kell hozzájárulásként átadnia az étkeztetés biztosításához.

Amennyiben az önkormányzat **a ténylegesen térítési díjat fizető** - egyéb jogszabályon alapuló normatív kedvezményben nem részesülők – **kedvezményt kívánna adni mintegy 7% díj megfizetésének átvállalásával**, úgy **további 1.644.146 Ft önkormányzati forrást kellene biztosítani.**

A Gyvt. 151.§ (9) bekezdése szerint „*A gyermek lakóhelye szerint illetékes önkormányzat, illetve - ha a gyermek nem állami fenntartású nevelési-oktatási intézményben részesül étkezésben - a nevelési-oktatási intézmény vezetője - a nem állami fenntartó által megállapított szabályok keretei között - a gyermek egyéni rászorultsága alapján 21/B. §-ban foglaltakon kívül, illetve a 21/C. § (1) bekezdés b) pontja szerinti gyermekek számára* ***további étkeztetési kedvezményt állapíthat meg****.”*

Javasoljuk a rendelet tervezet elfogadásával a térítési díjak javaslatnak megfelelő módosítását.

A Magyarország gazdasági stabilitásáról szóló 2011. évi CXCIV. törvény 32. §-a értelmében fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

Fentiekre tekintettel javasoljuk a díj emelését tartalmazó rendelet 2021. január 1. napján történő hatályba léptetését.

A jogalkotásról szóló 2010. évi CXXX. törvény  5. § (5) bekezdése szerint:

*„(5) Ha a felhatalmazás jogosultja a helyi önkormányzat képviselő-testülete, társulás esetén - ha a társulási megállapodásban meghatározott feladat- és hatáskör a felhatalmazás tárgyának szabályozására kiterjed - az önkormányzati rendelet megalkotására a társulási megállapodásban kijelölt, ennek hiányában a társulás székhelye szerinti helyi önkormányzat képviselő-testülete jogosult. Az önkormányzati rendelet megalkotásához a társulásban részt vevő helyi önkormányzat képviselő-testületének hozzájárulása szükséges****.”***

Fentiek alapján a rendelet tervezet megalkotásához - a társulási megállapodásra tekintettel - Alsónyék Község Önkormányzata Képviselő- testületének hozzájárulását be kell szerezni.

***HATÁSVIZSGÁLAT***

**a helyi gyermekvédelmi ellátásokról szóló 2/2010. (II. 01.) önkormányzati rendelet módosításáról szóló rendelet-tervezethez**

A rendelet megalkotására a térítési díjak felülvizsgálata okán kerül sor.

**Részletes indokolás:**

1. §-hoz: A mellékletek cseréjével a térítési díjak emelésére kerül sor.

2. §-hoz: Hatályba léptető rendelkezést tartalmaz.

**Társadalmi hatása:** nincs

**Gazdasági hatása:** a Konyhának többlet bevétele keletkezik

**Költségvetési hatása:** a térítési díjak emelésével az önkormányzatnak kevesebb saját forrást kell fordítani az étkeztetésre

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** önkéntes

**A jogalkotás elmaradásának következményei:** az önkormányzatnak kell a szükséges többletforrást a továbbiakban is biztosítani

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség.

**Véleményeztetés:** a képviselő- testület tagjai

BÁTASZÉK Város Önkormányzata Képviselő-testületének

 /2020. (………...) önkormányzati r e n d e l e t - tervezete

**a helyi gyermekvédelmi ellátásokról szóló 2/2010. (II. 01.) önkormányzati rendelet módosításáról**

Bátaszék Város Önkormányzata Képviselő-testületének - a Kormány által a 478/2020. (XI. 3.) Korm. rendelettel kihirdetett veszélyhelyzetben a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljáró Bátaszék Város Polgármestere a gyermekek védelméről és a gyámügyi igazgatásról szóló 1997. évi XXXI. törvény 151. § (2f) és (9) bekezdésében kapott felhatalmazás alapján, a Magyarország Alaptörvénye 32. cikk. (1) bekezdés a) pontjában meghatározott feladatkörében eljárva a következőket rendeli el:

1. **§** A helyi gyermekvédelmi ellátásokról szóló 2/2010. (II. 01.) önkormányzati rendelet (továbbiakban: Rendelet) melléklete helyébe jelen rendelet 1. melléklete lép.
2. **§** E rendelet *2021. január 1-jén* lép hatályba.

***B á t a s z é k* ,** 2020. november 27.

 **Dr. Bozsolik Róbert Kondriczné dr. Varga Erzsébet**

 polgármester  jegyző

A rendelet 2020. november 30-án kihirdetve!

Kondriczné dr. Varga Erzsébet

 jegyző

*1. melléklet* *a /2020.(..)önkormányzati rendelethez*

**a gyermekétkeztetés intézményi térítési díjai**

|  |  |
| --- | --- |
|  | **Térítési díj összege** |
| ellátási körzetbe tartozó bölcsődés (reggeli-tízórai-ebéd uzsonna) | **348 Ft/fő/nap + ÁFA** |
| óvoda (tízórai-ebéd-uzsonna)  | **406 Ft/fő/nap + ÁFA** |
| bölcsőde, óvoda diétás ebéd | **305 Ft/fő/nap +ÁFA** |
| ált. iskolai tanuló (tízórai-ebéd-uzsonna)  | **509 Ft/fő/nap + ÁFA** |
| általános iskolai tanuló (ebéd,diétás ebéd) | **305 Ft/fő/nap + ÁFA** |
| gimnáziumi tanuló (ebéd,diétás ebéd) | **357 Ft/fő/nap + ÁFA** |
| felnőtt ebéd, diétás ebéd | **693 Ft/fő/nap + ÁFA** |